CELEX: 32019D0628(01)
Language: mt
Date: 2019-06-24 00:00:00
Title: Deċiżjoni ta’ Implimentazzjoni tal-Kummissjoni tal-24 ta’ Ġunju 2019 dwar il-pubblikazzjoni f’Il-Ġurnal Uffiċjali tal-Unjoni Ewropea tal-applikazzjoni għar-reġistrazzjoni ta’ isem kif imsemmi fl-Artikolu 49 tar-Regolament (UE) Nru 1151/2012 tal-Parlament Ewropew u tal-Kunsill — “Kaimiškas Jovarų alus” (IĠP)

28.6.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 217/5
               
            
         DEĊIŻJONI TA’ IMPLIMENTAZZJONI TAL-KUMMISSJONI
         tal-24 ta’ Ġunju 2019
         dwar il-pubblikazzjoni f’Il-Ġurnal Uffiċjali tal-Unjoni Ewropea tal-applikazzjoni għar-reġistrazzjoni ta’ isem kif imsemmi fl-Artikolu 49 tar-Regolament (UE) Nru 1151/2012 tal-Parlament Ewropew u tal-Kunsill
         “Kaimiškas Jovarų alus” (IĠP)
         (2019/C 217/05)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (1), u b’mod partikolari l-Artikolu 50(2)(a) tiegħu,
         Billi:
         
                     (1)
                  
                  
                     Il-Litwanja bagħtet applikazzjoni lill-Kummissjoni għall-protezzjoni tal-isem “Kaimiškas Jovarų alus” skont l-Artikolu 49(4) tar-Regolament (UE) Nru 1151/2012.
                  
               
                     (2)
                  
                  
                     Skont l-Artikolu 50 tar-Regolament (UE) Nru 1151/2012, il-Kummissjoni vvalutat l-applikazzjoni u kkonkludiet li din tissodisfa r-rekwiżiti stabbiliti f’dak ir-Regolament.
                  
               
                     (3)
                  
                  
                     Sabiex ikunu jistgħu jitressqu l-avviżi ta’ oġġezzjoni skont l-Artikolu 51 tar-Regolament (UE) Nru 1151/2012, jenħtieġ li d-Dokument Uniku u r-referenza għall-pubblikazzjoni tal-Ispeċifikazzjoni tal-Prodott imsemmijin fl-Artikolu 50(2)(a) ta’ dak ir-Regolament jiġu ppubblikati għall-isem “Kaimiškas Jovarų alus” f’Il-Ġurnal Uffiċjali tal-Unjoni Ewropea,
                  
               IDDEĊIEDIET KIF ĠEJ:
         
            Artikolu Uniku
            Id-Dokument Uniku u r-referenza għall-pubblikazzjoni tal-Ispeċifikazzjoni tal-Prodott imsemmijin fl-Artikolu 50(2)(a) tar-Regolament (UE) Nru 1151/2012 għall-isem “Kaimiškas Jovarų alus” (IĠP) jinsabu fl-Anness ta’ din id-Deċiżjoni.
            Skont l-Artikolu 51 tar-Regolament (UE) Nru 1151/2012, il-pubblikazzjoni ta’ din id-Deċiżjoni għandha tagħti d-dritt li wieħed jopponi għar-reġistrazzjoni tal-isem li hemm referenza għalih fl-ewwel paragrafu ta’ dan l-Artikolu fi żmien tliet xhur mid-data tal-pubblikazzjoni ta’ din id-Deċiżjoni f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, l-24 ta’ Ġunju 2019.
            
               
                  Għall-Kummissjoni
               
               Phil HOGAN
               
                  Membru tal-Kummissjoni
               
            
         
         
            (1)  ĠU L 343, 14.12.2012, p. 1.
      
      
         
            ANNESS
            DOKUMENT UNIKU
            
               “KAIMIŠKAS JOVARŲ ALUS”
            
            
               Nru tal-UE: PGI-LT-02237 — 16.11.2016
            
            
               DOP ( ) IĠP ( X )
            
            1.   Isem (ismijiet)
            
            “Kaimiškas Jovarų alus”
            2.   Pajjiż(i) applikant(i)
            
            Il-Litwanja
            3.   Deskrizzjoni tal-prodott agrikolu jew tal-oġġett tal-ikel
            
            3.1.   Tip ta’ prodott
            
            Klassi 2.1. Birra
            3.2.   Deskrizzjoni tal-prodott li għalih japplika l-isem f’(1)
            
            “Kaimiškas Jovarų alus” hija birra tax-xgħir ta’ kulur ambra, iffermentata b’mod naturali, ħajja (mhux pasturizzata u mhux iffiltrata), li l-proċess kollu tal-produzzjoni tagħha jsir f’unità domestika bl-użu ta’ metodu tradizzjonali. Il-karatteristiċi oriġinali u eċċezzjonali ta’ din il-birra huma r-riżultat ta’ metodu ta’ produzzjoni tradizzjonali li rreżista t-test taż-żmien, tal-esperjenza miksuba minn ġenerazzjonijiet ta’ birriera, tar-riċetti tradizzjonali u tal-ingredjenti. L-istadji differenti tal-produzzjoni tal-“Kaimiškas Jovarų alus” - it-tħin tax-xgħir, it-togħlija tal-ħops, l-immaxxjar u s-separar, il-fermentazzjoni u l-maturazzjoni tal-birra - jagħmluha unika. Wieħed mill-fatturi l-aktar importanti li jiggarantixxu l-metodu tal-produzzjoni tradizzjonali tal-birra u l-kwalità konsistenti huwa l-ħmira unika. Ilha tintuża għal ġenerazzjonijiet sħaħ u llum għadha tintuża biss fiż-żona ġeografika ddefinita fil-punt 4. Il-ħmira tiffermenta tajjeb, u tagħti lill-birra t-togħma distintiva tagħha. Jista’ jiżdied għasel naturali waqt il-produzzjoni.
            
               Proprjetajiet fiżiċi u kimiċi
            
            Kontenut xott tal-estratt tax-xgħir oriġinali: 12,0-15,0 (w/w).
            Saħħa reali tal-etanol: 5,6 ± 1,0 (% vol.).
            pH: 1,3-3,5.
            Kontenut ta’ mrar tal-ħops: 10–30 unità IBU.
            Kulur: 15-38 unità ta’ kulur EBC (il-Konvenzjoni Ewropea tal-Birreriji).
            Ħajja tal-prodott fuq l-ixkaffa: din tiddependi mill-kundizzjonijiet tal-ħżin u l-kontenitur użat, iżda mhux aktar minn 20 jum.
            
               Il-proprjetajiet organolettiċi
            
            Kulur: il-kulur ivarja minn isfar dehbi għal kannella dehbi (ambra).
            Dehra: meta titferra’ f’buqar jew ħġieġ, il-birra tagħmel ir-ragħwa, u ġeneralment toħloq wiċċ għoli, magħqud ta’ fowm abjad. Turbidità karatteristika bħala riżultat tan-naqal tal-ħmira.
            Riħa: aroma notevoli ta’ ħmira, ħobż, karamella u frott.
            Togħma: togħma intensa ta’ birra tax-xgħir. Togħma morra karatteristika tal-ħops bi ħjiel ta’ ħmira, ta’ frott tal-bosk, ta’ karamella, ta’ ġellewż, ta’ ħxejjex aromatiċi u ta’ frott taċ-ċitru. Jekk jiżdied l-għasel naturali, hemm ħjiel ta’ għasel.
            3.3.   Għalf (għall-prodotti li joriġinaw mill-annimali biss) u materja prima (għall-prodotti pproċessati biss)
            
            
                        —
                     
                     
                        xgħir tal-birra (jintużaw tipi varji ta’ xgħir tal-birra għall-produzzjoni);
                     
                  
                        —
                     
                     
                        ilma tax-xorb;
                     
                  
                        —
                     
                     
                        ħops (jintużaw tipi varji ta’ ħops għall-produzzjoni);
                     
                  
                        —
                     
                     
                        ħmira (is-sediment tal-birra li jifdal u li jinżamm wara l-proċess ta’ produzzjoni ta’ qabel).
                     
                  3.4.   Passi speċifiċi tal-produzzjoni li jridu jsiru fiż-żona ġeografika ddefinita
            
            Il-proċess kollu tal-produzzjoni tal-“Kaimiškas Jovarų alus” isir bl-użu ta’ metodu tradizzjonali li bih issir il-birra li baqa’ l-istess maż-żmien.
            Il-passi speċifiċi kollha tal-produzzjoni jridu jsiru fiż-żona ġeografika ddefinita:
            
                        —
                     
                     
                        it-tħin tax-xgħir bl-idejn bl-użu ta’ ħaġar tal-mitħna jew mitħna tal-martell;
                     
                  
                        —
                     
                     
                        it-togħlija tal-ħops;
                     
                  
                        —
                     
                     
                        l-immaxxjar tax-xgħir (it-taħlit tal-maxx);
                     
                  
                        —
                     
                     
                        is-separar tal-maxx (is-separazzjoni tal-maxx);
                     
                  
                        —
                     
                     
                        il-fermentazzjoni tal-birra;
                     
                  
                        —
                     
                     
                        il-maturazzjoni tal-birra;
                     
                  
                        —
                     
                     
                        it-tħejjija u l-protezzjoni tal-ħmira.
                     
                  3.5.   Regoli speċifiċi dwar it-tqattigħ, it-taħkik, l-ippakkjar, eċċ.
            
            —
            3.6.   Regoli speċifiċi dwar it-tikkettar
            
            —
            4.   Definizzjoni fil-qosor taż-żona ġeografika
            
            Fruntieri amministrattivi tal-villaġġ ta’ Jovarai (distrett ta’ Pakruojis).
            5.   Rabta maż-żona ġeografika
            
            L-applikazzjoni għal “Kaimiškas Jovarų alus” hija bbażata fuq l-oriġini ġeografika tal-birra, li tagħti lil dan il-prodott il-karatteristiċi partikolari tiegħu u li hija marbuta ma’ fatturi umani speċifiċi għaż-żona msemmija fil-punt 4 u mar-reputazzjoni tagħha.
            Il-fatturi umani li jagħtu lill-prodott il-karatteristiċi partikolari tiegħu:
            Fl-aħħar tas-sekli dsatax u għoxrin, il-produzzjoni tal-birra industrijali nfirxet, u dan ħalla impatt kbir fuq il-produzzjoni tal-birra fid-djar u wassal għall-introduzzjoni ta’ prattiki teknoloġiċi ġodda: it-tħin tax-xgħir fl-imtieħen, it-togħlija tal-maxx, bidliet fil-materja prima (l-introduzzjoni tal-ħmira industrijali, taz-zokkor u ta’ addittivi oħra). Huwa biss fiż-żona speċifikata li għadu qed jintuża dan il-proċess ta’ produzzjoni tal-birra: max-xgħir jiżdied il-misħun, il-maxx li jirriżulta jiġi maċerat għal perjodu ta’ żmien stabbilit — iżda ma jitgħalliex — u mbagħad separat; immedjatament wara jitwarrab biex jiġi ffermentat permezz ta’ ħmira li tkun miżmuma għand ġenerazzjonijiet ta’ birreriji tal-familja fiż-żona msemmija fil-punt 4.
            Huma l-birriera, billi japplikaw l-għarfien u l-esperjenza tagħhom, li jiddeterminaw kif għandhom iwettqu l-istadji differenti tal-proċess tal-produzzjoni tal-birra: it-tħin tax-xgħir, it-tgħollija tal-ħops, l-immaxxjar, is-separar, il-fermentazzjoni, u l-maturazzjoni. Dan huwa dak li jagħmel il-“Kaimiškas Jovarų alus” unika. It-togħma u l-kwalità karatteristiċi tal-birra huma determinati wkoll mill-ħmira li fiha, li nżammet minn diversi ġenerazzjonijiet ta’ birriera tal-familja. Il-ħmira tiġi protetta b’attenzjoni kbira (tindifen taħt l-art u tinħareġ biss għall-produzzjoni tal-birra), u tingħadda minn ġenerazzjoni għall-oħra fost familji li jgħixu f’Jovarai. Il-ħmira, li nżammet għal aktar minn 130 sena u li għadha tintuża biex issir din il-birra, tista’ tintuża mill-birreriji kollha eżistenti u potenzjali fiż-żona ġeografika identifikata.
            Il-produzzjoni tal-“Kaimiškas Jovarų alus” hija bbażata fuq tradizzjoni antika u unika ta’ birra rustika u l-kwalitajiet speċifiċi tagħha tjiebu tul il-ħafna snin ta’ produzzjoni tagħha. Għalkemm l-ebda ktieb ta’ gwida u ta’ letteratura ma jiddeskrivi kif isir dan il-prodott, li huwa marbut mill-qrib ħafna maż-żona msemmija fit-taqsima 4 hawn fuq, id-dettalji dwar kif isir u dwar il-ħiliet prattiċi meħtieġa biex isir għaddew minn ġenerazzjoni għal oħra fost familji individwali. Illum, il-“Kaimiškas Jovarų alus” huwa prodott magħmul minn metodu ta’ produzzjoni antik li jinvolvi xogħol manwali li jitlob sforz, b’attenzjoni partikolari għad-dettall, l-esperjenza u l-fehim. Il-proċess kollu tal-produzzjoni tal-birra jitwettaq skont metodu ta’ produzzjoni tradizzjonali, li huwa distint kif ġej:
            
                        1.
                     
                     
                        Il-prattika normali hija li l-ħops u l-maxx jitgħallew flimkien, iżda biex issir il-“Kaimiškas Jovarų alus” il-ħops jitgħalla separatament minħabba li l-maxx ma jitgħalliex.
                     
                  
                        2.
                     
                     
                        B’differenza mill-produzzjoni ta’ tipi oħra ta’ birra, il-maxx fil-każ tal-“Kaimiškas Jovarų alus” jiġi separat permezz tal-koni tal-ħops li jinsabu fil-qiegħ tal-kontenitur tas-sufra.
                     
                  Ma hemm l-ebda dubju li, fid-dawl ta’ dawn l-elementi, iż-żona ġeografika identifikata għandha karatteristiċi (għarfien tal-birra u ħmira unika) li jiddistingwuha b’mod ċar miż-żoni tal-madwar, u li, minħabba dawn il-karatteristiċi, il-“Kaimiškas Jovarų alus”, kif deskritt taħt il-punt 3.2, hija differenti mill-birra li ssir fiż-żoni tal-madwar.
            Ir-reputazzjoni tal-prodott, kif stabbilita miż-żona ġeografika:
            Il-villaġġ ta’ Jovarai jissemma fl-isem ta’ “Kaimiškas Jovarų alus” minħabba li l-metodu speċifiku tal-produzzjoni tal-birra li huwa karatteristiku taż-żona indikata ilu jitwettaq hemmhekk għal bosta mijiet ta’ snin, biex b’hekk jorbot il-birra mat-territorju ta’ Jovarai.
            Din il-birra tax-xgħir ilha ssir minn prodotti fiż-żona msemmija fil-punt 4 sa mis-seklu sittax. Dawn it-tradizzjonijiet li għandhom għeruq fil-fond tal-produzzjoni tal-“Kaimiškas Jovarų alus” ġew żviluppati fuq perjodi twal ta’ żmien u għadhom ħajjin sal-lum. Meta, fi tmiem is-seklu għoxrin, il-kundizzjonijiet għall-manifattura wasslu biex dan il-prodott jinbiegħ bl-imnut, il-“Kaimškas Jovarų alus” bdiet tiġi kkummerċjalizzata (fl-1995), kif jixhdu l-ewwel tikketti li għadhom jeżistu llum, kif ukoll l-iskrizzjonijiet speċjali fuq btieti tal-injam u marki oħrajn. Il-produzzjoni ta’ din il-birra saret negozju tal-familja li ma ħalliex il-konfini tad-dar.
            Skont ir-riżultati minn stħarriġ tal-konsumaturi li sar fl-2010, erbgħa minn kull ħames persuni li wieġbu li jassoċjaw lil Jovarai mal-“Kaimiškas Jovarų alus” (stħarriġ tal-konsumaturi fl-2010 imwettaq mill-“Fond tal-Patrimonju Kulinari”). Ir-riżultati tal-istħarriġ urew li l-konsumaturi jirrikonoxxu l-“Kaimiškas Jovarų alus”, ifittxuha fil-ħwienet, japprezzaw l-awtentiċità u l-kwalità għolja tagħha u joħduha magħhom f’pajjiżi oħra bħala rigal jew tifkira.
            Ir-reputazzjoni, il-pożizzjoni u l-popolarità tal-“Kaimiškas Jovarų alus” huma ċari mill-fatt li titpoġġa fil-wirjiet, il-fieri u l-festivals, rebħet premjijiet u dehru artikli dwarha fl-istampa lokali, nazzjonali u barranija u f’midja oħra.
            “Kaimiškas Jovarų alus” ilha titqies bħala prodott li jirrappreżenta l-Litwanja. Fl-2001 iddaħħlet fil-lista ta’ attrazzjonijiet fil-Kontea ta’ Šiauliai (ir-“Rotta tal-Birra” tifforma parti mill-programm ta’ wirt kulturali Litwan). Minħabba li l-birra hija magħmula b’metodi li jmorru lura ġenerazzjonijiet sħaħ, ġiet rikonoxxuta bħala prodott li jkabbar il-wirt kulturali tal-Litwanja. Il-produzzjoni tal-“Kaimiškas Jovarų alus” hija meqjusa bħala waħda mill-karatteristiċi speċjali ta’ din iż-żona ġeografika fil-fuljetti ta’ reklamar, il-fuljetti ta’ informazzjoni u l-pubblikazzjonijiet tal-ikel u x-xorb immirati għat-turisti.
            Il-birriera tal-“Kaimiškas Jovarų alus” jieħdu sehem u jirbħu premjijiet waqt il-wirja internazzjonali Agrobalt, waqt fieri kummerċjali oħra, ġranet tal-birer artiġjanali, avvenimenti waqt btajjel nazzjonali, festivals folkloristiċi u diversi fieri.
            L-artikli frekwenti fl-istampa barranija, kif ukoll l-informazzjoni fil-midja u r-rispett mill-esperti u l-ispeċjalisti tal-birra huma xhieda tar-reputazzjoni, il-pożizzjoni u l-popolarità tal-birra:
            
                        —
                     
                     
                        “Jovarų alus” minn Jovarai hija birra lokali ta’ kwalità għolja. Hija wieħed minn dawk it-tipi rari u eċċezzjonali ta’ birra li jistgħu b’kunfidenza jissejħu birra ta’ togħma eċċezzjonali.” (“Top Secret. The Farmhouse Brewing Traditions of Lithuania” ta’ Martin Thibault, f’The Beer Connoisseur Magazine, Ħarġa 11, Sajf 2012, Atlanta, p. 22-28, www.beerconnoisseur.com);
                     
                  
                        —
                     
                     
                        “Jovarų alus” — togħma rikka ta’ xgħir, iżda li tinxtorob faċilment.” “‘Jovarų alus’ għandha togħma ħafifa, pjaċevoli u memorabbli.”(“From Lithuania with Love”, f’Midatlantic Brewing News, Ottubru/Novembru 2013, Volum 15/Numru 5, New York, p. 25, www.brewingnews.com);
                     
                  
                        —
                     
                     
                        “Jovarų alus” minn Jovarai, il-Litwanja hija “2004 Discovery”. Il-birra kienet tinxtorob f’bar viċin ta’ Pakruojis u hija simbolu tan-naħiet li tkun saret fihom. Barra minn hekk, hija birra fantastika (“Des fermentations qui en surprennent encore plus d’un” [Fermentazzjonijiet li jgħaġġbu lil bosta], minn Martin Thibault, fil-Journal Bieres et Plaisirs, 16 ta’ Settembru 2014, www.bieresetplaisirs.com; www.ratebeer.com).
                     
                  Fl-2004, il-“Kaimiškas Jovarų alus” kisbet rikonoxximent internazzjonali meta wieħed mis-siti web l-aktar influwenti, www.ratebeer.com, elenka l-“Kaimiškas Jovarų alus” bħala waħda mill-aħjar birer fid-dinja. L-esperti Kanadiżi għażlu din il-birra rustika bħala s-sejba tagħhom tas-sena fis-suq tradizzjonali globali tal-birra. Fl-2007 il-birra ngħatat diploma ta’ “nominazzjoni ta’ prodotti” fil-wirja tan-negozju u kisbiet internazzjonali “Šiauliai 2007”; fl-2008 ingħatat diploma fil-kompetizzjoni “Best Rustic Beer” organizzata mill-Fond Litwan għall-Patrimonju Kulinari; fl-2009 kienet is-suġġett ta’ ittra ta’ ringrazzjament mill-Ministeru tal-Agrikoltura Litwan biex jiġu esebiti s-snajja’ tradizzjonali u biex jiġu promossi u miżmuma ħajjin it-tradizzjonijiet; fl-2010 ngħatat diploma bħala “Birra tas-Sena” fil-kategorija tal-prodott distrettwali ta’ Pakruojis għal dik is-sena; fl-2011 ingħatat diploma bħala “Birra tas-Sena” fil-kategorija tal-prodott distrettwali ta’ Pakruojis għal dik is-sena; fl-2012 il-proċess tal-produzzjoni tal-birra u t-teknoloġija wara l-“Kamiškas Jovarų alus” intwerew fil-film dokumentarju “Vys per to alo” dirett minn A. Barysas; fl-2012 il-birra ngħatat diploma għad-distrett ta’ Pakruojis “Birra tas-Sena 2012” — ““Nomina tad-Dewwieqa”; fl-2014 ingħatat il-medalja tad-deheb Agrobalt; u fl-2016 ingħatat diploma miċ-Ċentru Kulturali Etniku ta’ Klaipėda għall-promozzjoni tal-produzzjoni tal-birra u tat-tradizzjonijiet tal-birriera.
            
               Referenza għall-pubblikazzjoni tal-Ispeċifikazzjoni tal-Prodott
            
            (it-tieni subparagrafu tal-Artikolu 6(1) ta’ dan ir-Regolament)
            http://zum.lrv.lt/kaimiskas-jovaru-alus-paraiska-su-produkto-specifikacija